01984A0512(01) — SL — 27.05.2021 — 002.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B MEDNARODNA KONVENCIJA O USKLAJEVANJU MEJNIH KONTROL BLAGA PREAMBULA (UL L 126 12.5.1984, str. 3)

spremenjen z:









▼B

MEDNARODNA KONVENCIJA O USKLAJEVANJU MEJNIH KONTROL BLAGA

PREAMBULA







POGODBENICE SO SE Z ŽELJO, da bi izboljšale mednarodni pretok blaga, OB UPOŠTEVANJU potrebe po lažjem prehodu blaga na mejah, OB UGOTOVITVI, da nadzorne ukrepe na mejah uporabljajo različne nadzorne službe, OB PRIZNAVANJU, da se pogoji, v katerih se takšne kontrole izvajajo, lahko v veliki meri uskladijo, ne da bi to škodovalo njihovemu namenu, njihovemu ustreznemu izvajanju in njihovi učinkovitosti, V PREPRIČANJU, da je usklajevanje mejnih kontrol pomembno sredstvo za uresničevanje teh ciljev, DOGOVORILE:







POGLAVJE I

SPLOŠNE DOLOČBE

Člen 1

Opredelitev izrazov

V tej konvenciji:

(a) „carina“ je vladna služba, ki je odgovorna za izvajanje carinske zakonodaje in zbiranje uvoznih in izvoznih dajatev in davkov ter za izvajanje drugih zakonov in predpisov, ki se nanašajo med drugim na uvoz, tranzit in izvoz blaga;

(b) „carinski nadzor“ je celota ukrepov za zagotavljanje skladnosti zakonov in drugih predpisov, za izvajanje katerih je pristojna carina.

(c) „zdravstveno-sanitarna inšpekcija“ je inšpekcija, ki se izvaja za varovanje življenja in zdravja ljudi, razen veterinarske inšpekcije;

(d) „veterinarska inšpekcija“ je sanitarna inšpekcija, ki se uporablja za živali in živalske proizvode in katere namen je varovanje življenja in zdravja ljudi in živali, in tudi inšpekcija, ki se izvaja na objektih oziroma blagu, ki so lahko nosilci bolezni živali;

(e) „fitosanitarna inšpekcija“ je inšpekcija, katere namen je preprečiti širjenje in prinašanje škodljivih organizmov rastlin in rastlinskih proizvodov preko državnih meja;

(f) „kontrola skladnosti s tehničnimi standardi“ je kontrola, ki zagotavlja, da blago izpolnjuje minimalne mednarodne oziroma nacionalne standarde, ki jih določajo ustrezni zakoni in drugi predpisi;

(g) „kontrola kakovosti“ je vsaka kontrola, ki še ni navedena zgoraj in zagotavlja, da blago ustreza minimalnim mednarodnim oziroma nacionalnim opredelitvam kakovosti, ki jih določajo ustrezni zakoni in drugi predpisi;

(h) „nadzorne službe“ so vse službe, ki so odgovorne za izvajanje vseh oziroma dela kontrol, ki so opredeljene zgoraj, oziroma vseh drugih kontrol, ki se redno uporabljajo za uvoz, izvoz oziroma tranzit blaga.

Člen 2

Cilj

Zaradi lažjega mednarodnega pretoka blaga je cilj te konvencije zmanjšati zahteve glede opravljanja formalnosti ter število in trajanje kontrol, predvsem z nacionalno in mednarodno-koordinacijo postopkov nadzora in njihovih metod izvajanja.

Člen 3

Področje uporabe

1. Ta konvencija se uporablja za vse blago, ki se uvaža, izvaža oziroma je v tranzitu, ko potuje čez eno ali več morskih, zračnih ali kopenskih meja.

2. Ta konvencija se uporablja za vse nadzorne službe pogodbenic.







POGLAVJE II

USKLAJEVANJE POSTOPKOV

Člen 4

Koordinacija ukrepov nadzora

Pogodbenice se obvezujejo, da bodo v čim večji meri uskladile intervencijo carinskih služb in drugih nadzornih služb.

Člen 5

Viri služb

Da bi zagotovili zadovoljivo delovanje nadzornih služb, pogodbenice poskrbijo, da imajo te v okviru nacionalne zakonodaje v čim večji meri na voljo:

(a) kvalificirano osebje v zadostnem številu, ki ustreza prometnim zahtevam;

(b) opremo in zmogljivosti, ki so primerni za inšpekcije, ob upoštevanju načina prevoza, blaga, ki se preverja, in prometnih zahtev;

(c) uradna navodila za uslužbence, da bodo delovali v skladu z mednarodnimi sporazumi in dogovori in trenutnimi nacionalnimi določbami.

Člen 6

Mednarodno sodelovanje

Pogodbenice se obvezujejo, da bodo medsebojno sodelovale in da si bodo prizadevale za vsako potrebno sodelovanje pristojnih mednarodnih organov, da bi s tem dosegle cilje te konvencije, in da bodo po potrebi skušale doseči tudi nove večstranske ali dvostranske sporazume oziroma dogovore.

Člen 7

Sodelovanje med sosednjimi državami

Ob vsakem prečkanju skupne notranje meje pogodbenice sprejmejo vse potrebne ukrepe, kadar koli je to mogoče, da s tem olajšajo prehod blaga, in si predvsem prizadevajo za:

(a) omogočanje skupnega nadzora blaga in dokumentov z določbo o skupnih zmogljivostih;

(b) zagotovitev skladnost: — časa odprtja mejnih prehodov, — nadzornih služb, ki delujejo tam, — kategorij blaga, načina prevoza in mednarodnih carinskih tranzitnih postopkov, ki so dovoljeni oziroma se tam uporabljajo.

Člen 8

Izmenjava informacij

Pogodbenice si na zahtevo medsebojno izmenjujejo informacije, ki so potrebne za uporabo te konvencije, pod pogoji, opredeljenimi v Prilogah.

Člen 9

Dokumenti

1. Pogodbenice si prizadevajo, da bodo med seboj in s pristojnimi mednarodnimi organi pospeševale uporabo dokumentov, ki so usklajeni z okvirnim vzorcem Združenih narodov.

2. Pogodbenice priznavajo dokumente, izdelane po ustreznem tehničnem postopku, če so v skladu z uradnimi predpisi o njihovi obliki, verodostojnosti in certificiranju in če so čitljivi in razumljivi.

3. Pogodbenice zagotovijo, da se ob strogem upoštevanju ustrezne zakonodaje pripravijo in overijo vsi potrebni dokumenti.







POGLAVJE III

DOLOČBE O TRANZITU

Člen 10

Blago v tranzitu

1. Pogodbenice poskrbijo, kadar je to mogoče, za preprosto in hitro obravnavo blaga v tranzitu, predvsem za tisto blago, ki potuje pod okriljem mednarodnega carinskega tranzitnega postopka, in sicer tako, da omejijo svoje inšpekcije na primere, ko so te upravičene zaradi dejanskih okoliščin oziroma tveganj. Poleg tega upoštevajo položaj neobalnih držav. Prizadevajo si za podaljšanje časa odprtja in širitev pristojnosti obstoječih carinarnic, ki so na razpolago za carinske formalnosti za blago, ki se prevaža po mednarodnem carinskem tranzitnem postopku.

2. Prizadevajo si, da do največje možne mere olajšajo tranzit blaga, ki se prevaža v zabojnikih oziroma drugih nakladalnih enotah, ki omogočajo primerno varnost.







POGLAVJE IV

DRUGE DOLOČBE

Člen 11

Javni red

1. Nobena določba te konvencije ne izključuje uporabe prepovedi oziroma omejitev, ki se nanašajo na uvoz, izvoz oziroma tranzit, določene zaradi javnega reda in predvsem zaradi javne varnosti, morale in zdravja oziroma zaradi varovanja okolja, kulturne dediščine oziroma industrijske, trgovinske in intelektualne lastnine.

2. Kljub temu si pogodbenice, kadarkoli je mogoče in brez poseganja v učinkovitost kontrol, prizadevajo, da za kontrole v povezavi z ukrepi iz zgornjega odstavka 1 uporabljajo določbe te konvencije, med drugim tiste, ki jih navajajo členi 6 do 9.

Člen 12

Izredni ukrepi

1. Izredni ukrepi, ki jih pogodbenice lahko uvedejo zaradi posebnih okoliščin, morajo biti sorazmerni z razlogi, zaradi katerih se uvajajo, in se morajo opustiti oziroma razveljaviti, ko ni več razlogov zanje.

2. Kadarkoli je mogoče in brez poseganja v učinkovitost ukrepov, pogodbenice objavijo ustrezne določbe za tovrstne ukrepe.

Člen 13

Priloge

1. Priloge k tej konvenciji so sestavni del konvencije.

2. Nove priloge, ki se nanašajo na druge sektorje nadzora, se lahko dodajo tej konvenciji v skladu s postopkom iz spodnjih členov 22 ali 24.

Člen 14

Povezave z drugimi pogodbami

Brez poseganja v določbe člena 6, Konvencija nima prednosti pred pravicami in obveznostmi, ki izhajajo iz pogodb, ki so jih pogodbenice Konvencije sklenile, preden so postale pogodbenice te konvencije.

Člen 15

Ta konvencija ne preprečuje uporabe obsežnejših olajšav, ki bi jih dve pogodbenici ali več želeli priznati druga drugi, in tudi ne pravice regionalnih organizacij za gospodarsko integracijo iz člena 16, ki so pogodbenice, da uporabljajo lastno zakonodajo za kontrole na svojih notranjih mejah, pod pogojem, da to na noben način ne omejuje olajšav, ki izhajajo iz te konvencije.

Člen 16

Podpis, ratifikacija, sprejetje, odobritev in pristop

1. Ta konvencija, ki se deponira pri generalnem sekretarju Združenih narodov, je odprta za vse države in regionalne organizacije za gospodarsko integracijo, sestavljene iz suverenih držav, ki so pristojne za pogajanja, sklepanje in uporabo mednarodnih dogovorov o zadevah, ki jih zajema Konvencija.

2. Regionalne organizacije za gospodarsko integracijo, na katere se nanaša odstavek 1, lahko v zadevah, ki so v njihovi pristojnosti, v lastnem imenu uresničujejo pravice in izpolnjujejo obveznosti, ki jih ta konvencija sicer nalaga njihovim državam članicam, pogodbenicam te konvencije. V takih primerih države članice navedenih organizacij niso upravičene posamezno uresničevatiteh pravic, vključno s pravico do glasovanja.

3. Države in zgoraj omenjene regionalne organizacije za gospodarsko integracijo lahko postanejo pogodbenice te konvencije: (a) če po njenem podpisu deponirajo listino o ratifikaciji, sprejetju oziroma odobritvi; ali (b) če deponirajo listino o pristopu.

4. Ta konvencija je odprta za podpis od 1. aprila 1983 do 31. marca 1984, vključno v Uradu Združenih narodov v Ženevi, za vse države in regionalne organizacije za gospodarsko integracijo, na katere se nanaša odstavek 1.

5. Od 1. aprila 1983 je odprta za njihov pristop.

6. Listine o ratifikaciji, sprejetju, odobritvi oziroma pristopu se deponirajo pri generalnem sekretarju Združenih narodov.

Člen 17

Začetek veljavnosti

1. Ta konvencija začne veljati tri mesece po datumu, ko pet držav deponira svoje listine o ratifikaciji, sprejetju, odobritvi oziroma pristopu.

2. Potem ko pet držav deponira svoje listine o ratifikaciji, sprejetju, odobritvi ali pristopu, začne ta konvencija veljati za druge pogodbenice tri mesece po datumu, ko slednje deponirajo svoje listine o ratifikaciji, sprejetju, odobritvi ali pristopu.

3. Za vse listine o ratifikaciji, sprejetju, odobritvi ali pristopu, ki se deponirajo po začetku veljavnosti spremembe te konvencije, velja, da se uporabljajo za to konvencijo v njeni spremenjeni različici.

4. Za vsako takšno listino, ki se deponira, potem ko se je v skladu s postopkom iz člena 22 sprejela sprememba, toda preden je ta začela veljati, se šteje, da se uporablja za to konvencijo v njeni spremenjeni različici, od datuma, ko začne veljati sprememba.

Člen 18

Odpoved

1. Vsaka pogodbenica lahko odpove to konvencijo z uradnim obvestilom generalnemu sekretarju Združenih narodov.

2. Odpoved začne veljati šest mesecev po datumu, ko je generalni sekretar prejel uradno obvestilo o odpovedi.

Člen 19

Prenehanje

Če je po uveljavitvi te konvencije število držav, ki so pogodbenice, v kateremkoli obdobju 12 zaporednih mesecev manjše od pet, konvencija preneha veljati od poteka 12-mesečnega obdobja.

Člen 20

Reševanje sporov

1. Vsi spori med dvema ali več pogodbenicami o razlagi ali uporabi te konvencije se, če je le mogoče, rešujejo z medsebojnim dogovorom ali s poravnavo.

2. Vsak spor med dvema ali več pogodbenicami v zvezi z razlago ali uporabo te konvencije, ki ga ni mogoče rešiti s sredstvi, ki jih navaja odstavek 1 tega člena, se na zahtevo ene od njih predloži arbitražnemu sodišču, ki ima naslednjo sestavo: vsaka stranka v sporu imenuje razsodnika in ti razsodniki imenujejo drugega razsodnika, ki je predsedujoči. Če v treh mesecih po prejetju zahteve ena od strank ne imenuje razsodnika ali če razsodniki niso izvolili predsednika, lahko katerakoli stranka zaprosi generalnega sekretarja Združenih narodov, naj imenuje razsodnika ali predsednika arbitražnega sodišča.

3. Odločitev arbitražnega sodišča, sestavljenega v skladu z določbami odstavka 2, je dokončna in zavezujoča za stranke, udeležene v sporu.

4. Arbitražno sodišče določi svoj poslovnik.

5. Arbitražno sodišče odloča na podlagi večine glasov in pogodb, ki obstajajo med strankami, udeleženimi v sporu, in splošnega mednarodnega prava.

6. Vsa sporna vprašanja, ki se lahko pojavijo med strankami, udeleženimi v sporu, glede razlage in izvršitve razsodbe, lahko katerakoli stranka predloži v presojo arbitražnemu sodišču, ki je podalo razsodbo.

7. Vsaka stranka, udeležena v sporu, krije stroške razsodnika, ki ga je imenovala, in vseh njegovih zastopnikov v arbitražnih postopkih; stroške predsednika in preostale stroške si v enakih deležih delijo stranke, udeležene v sporu.

Člen 21

Pridržki

1. Vsaka pogodbenica lahko v času podpisa, ratifikacije, sprejetja ali odobritve te konvencije ali ob pristopu k njej, izjavi, da se ne čuti zavezano po členu 20(2) do (7) te konvencije. Druge pogodbenice niso vezane po teh odstavkih do katerekoli pogodbenice, ki je izrazila takšen pridržek.

2. Katerakoli pogodbenica, ki je izrazila pridržek, kot določa odstavek 1 tega člena, lahko takšen pridržek kadarkoli umakne na podlagi uradnega obvestila generalnega sekretarja Združenih narodov.

3. Razen pridržkov iz odstavka 1 tega člena niso dovoljeni drugi pridržki k tej konvenciji.

Člen 22

Postopek za spremembo te konvencije

1. Ta konvencija, vključno z njenimi prilogami, se lahko spremeni na predlog pogodbenice po postopku, ki ga opredeljuje ta člen.

2. Vsaka predlagana sprememba k tej konvenciji se obravnava v Upravnem odboru, ki ga sestavljajo vse pogodbenice v skladu s poslovnikom iz Priloge 7. O vsaki takšni spremembi, ki se obravnava ali pripravlja med zasedanjem Upravnega odbora in ki jo ta sprejme, generalni sekretar Združenih narodov obvesti pogodbenice, da bi jo slednje sprejele.

3. Vsaka predlagana sprememba, katere obvestilo se posreduje v skladu s prejšnjim odstavkom, začne veljati za vse pogodbenice tri mesece po poteku 12-mesečnega obdobja po datumu obvestila o predlagani spremembi, če država, ki je pogodbenica, ali regionalna organizacija za gospodarsko integracijo, je tudi sama pogodbenica, ki nato ukrepa v okviru pogojev iz člena 16(2) te konvencije, ni poslala generalnemu sekretarju Združenih narodov v tem obdobju nobenega ugovora na predlagano spremembo.

4. Če se je predložilo obvestilo o ugovoru na predlagano spremembo v skladu z odstavkom 3 tega člena, se šteje, da sprememba ni sprejeta in ne velja.

Člen 23

Prošnje, sporočila in ugovori

Generalni sekretar Združenih narodov obvesti pogodbenice in vse države o vseh prošnjah, sporočilih oziroma ugovorih po členu 22 in o datumu začetka veljavnosti vsake spremembe.

Člen 24

Revizijska konferenca

Ko velja ta konvencija že pet let, lahko vsaka pogodbenica z uradnim obvestilom generalnemu sekretarju Združenih narodov zaprosi, da se skliče konferenca za revizijo Konvencije, pri čemer se navedejo predlogi, ki bi jih bilo treba obravnavati na konferenci. V takšnem primeru:

(i) Generalni sekretar Združenih narodov obvesti pogodbenice o tej prošnji in jih povabi, da v roku treh mesecev predložijo svoja mnenja o izvirnih predlogih in drugih predlogih, ki bi jih želele obravnavati na konferenci.

(ii) Generalni sekretar Združenih narodov pošlje vsem pogodbenicam tudi besedilo vseh drugih podanih predlogov in skliče revizijsko konferenco, če v šestih mesecih od datuma tega obvestila vsaj ena tretjina pogodbenic sporoči generalnemu sekretarju Združenih narodov, da se strinjajo s sklicem takšne konference.

(iii) Če pa generalni sekretar Združenih narodov meni, da se predlog revizije lahko obravnava kot predlog spremembe v smislu odstavka 1 člena 22, lahko v dogovoru s pogodbenico, ki je podala predlog, namesto revizijskega postopka izvede postopek o spremembi po členu 22.

Člen 25

Uradna obvestila

Poleg uradnih obvestil in sporočil iz členov 23 in 24 generalni sekretar Združenih narodov obvesti vse države o:

(a) podpisih, ratifikacijah, sprejetjih, odobritvah in pristopih po členu 16;

(b) datumih začetka veljavnosti te konvencije v skladu s členom 17;

(c) odpovedih po členu 18;

(d) prenehanju te konvencije po členu 19;

(e) pridržkih po členu 21.

Člen 26

Overjeni prepisi

Generalni sekretar Združenih narodov po 31. marcu 1984 pošlje vsaki pogodbenici in vsem državam, ki niso pogodbenice, dva overjena prepisa te konvencije.

V Ženevi, enaindvajsetega oktobra tisoč devetsto dvainosemdeset, v edinem izvirniku, pri čemer so besedila v angleškem, francoskem, ruskem in španskem jeziku enako verodostojna.

Da bi to potrdili, so podpisani pooblaščenci, ki so v ta namen ustrezno pooblaščeni, podpisali to konvencijo.

PRILOGA 1

USKLADITEV CARINSKIH KONTROL IN DRUGIH KONTROL

Člen 1

Načela

1. Ker je carina navzoča na vseh mejah in ker so njene intervencije splošnega značaja, se, kolikor je to mogoče, druge kontrole organizirajo usklajeno s carinskimi kontrolami.

2. Ob uporabi tega načela je mogoče, če je to primerno, izvajati vse kontrole ali del kontrol tudi drugje, ne le na mejah, če uporabljeni postopki olajšujejo mednarodni pretok blaga.

Člen 2

1. Carina se izčrpno obvešča o vseh zahtevah, predpisanih v zakonih in drugih predpisih, na podlagi katerih se lahko opravljajo druge kontrole, ki ne predstavljajo carinske kontrole.

2. Če se šteje, da so potrebne druge kontrole, carina zagotovi, da se o tem obvestijo zadevne službe in z njimi sodeluje.

Člen 3

Organizacija kontrol

1. Ko je treba na istem mestu izvesti več kontrol, pristojne službe sprejmejo vse ustrezne ukrepe, da jih izvedejo sočasno, če je mogoče, ali v najmanjšem časovnem razmaku. Prizadevajo si, da svoje zahteve koordinirajo glede na dokumente in informacije.

2. Pristojne službe sprejmejo predvsem vse ustrezne ukrepe, da je na kraju, kjer se kontrole opravljajo, na voljo vse potrebno osebje in zmogljivosti.

3. Carina lahko na podlagi izrecnega pooblastila pristojnih služb v njihovem imenu izvaja kontrole, za katere so odgovorne omenjene službe. V tem primeru bodo te službe poskrbele, da bo imela carina na voljo vsa potrebna sredstva.

Člen 4

Rezultati kontrol

1. V vseh zadevah, ki jih obravnava ta konvencija, si kontrolne službe in carina čim prej izmenjajo vse potrebne informacije in s tem zagotovijo učinkovitost kontrol.

2. Na podlagi rezultatov kontrol, ki se izvajajo, pristojne službe odločajo o naknadni obravnavi blaga, in po potrebi obvestijo službe, ki so odgovorne za druge kontrole. Na podlagi te odločitve carina odredi za blago ustrezni carinski postopek.

PRILOGA 2

ZDRAVSTVENO SANITARNA INŠPEKCIJA

Člen 1

Načela

Kjerkoli se zdravstveno sanitarna inšpekcija izvaja, izpolnjuje načela, ki so določena v tej konvenciji, predvsem pa v Prilogi 1 Konvencije.

Člen 2

Informacije

Vsaka pogodbenica zagotovi, da so vsem zainteresiranim osebam takoj na voljo informacije o:

— o blagu, ki zahteva zdravstveno sanitarno inšpekcijo,

— krajih, kjer se lahko izvaja inšpekcija zadevnega blaga,

— zahtevah, ki jih določajo zakoni in drugi predpisi o zdravstveno sanitarni inšpekciji in o splošnih postopkih njihove uporabe.

Člen 3

Organizacija kontrol

1. Kontrolne službe poskrbijo, da so na obmejnih točkah, kjer se izvajajo zdravstveno sanitarne inšpekcije, vse potrebne zmogljivosti.

2. Zdravstveno sanitarne inšpekcije se lahko izvajajo tudi na krajih v notranjosti države, če je iz predloženih spričeval in uporabljenih prevoznih tehnik razvidno, da se blago med prevozom ne more pokvariti in ne more povzročiti okužb.

3. V okviru veljavnih Konvencij si pogodbenice prizadevajo, kolikor je to mogoče, za zmanjšanje fizičnih kontrol pokvarljivega blaga na poti.

4. Ko je treba blago do rezultatov zdravstveno sanitarne inšpekcije skladiščiti, pristojne kontrolne službe pogodbenic poskrbijo, da se blago skladišči v pogojih, ki omogočajo ohranitev blaga in zahtevajo minimalne carinske formalnosti.

Člen 4

Blago v tranzitu

V okviru veljavnih Konvencij se pogodbenice, kolikor je to mogoče, odpovedo zdravstveno sanitarni inšpekciji blaga v tranzitu v tistih okoliščinah, v katerih ni tveganja za okužbo.

Člen 5

Sodelovanje

1. Službe zdravstveno sanitarne inšpekcije sodelujejo z ustreznimi službami drugih pogodbenic med drugim z izmenjavo koristnih informacij, da se pospeši prehod pokvarljivega blaga, za katerega je potrebna zdravstveno sanitarna inšpekcija.

2. Ko se pošiljka pokvarljivega blaga med zdravstveno sanitarno inšpekcijo zadrži, si pristojna služba prizadeva, da o tem čim prej obvesti ustrezno službo države izvoznice ter navede razloge za pridržanje ter ukrepe, ki so bili sprejeti za blago.

PRILOGA 3

VETERINARSKA INŠPEKCIJA

Člen 1

Načela

Kjerkoli se veterinarska inšpekcija izvaja, izpolnjuje načela, ki so določena v Konvenciji, predvsem pa v Prilogi 1 Konvencije.

Člen 2

Opredelitev izrazov

Veterinarska inšpekcija iz člena 1(d) te konvencije zajema tudi inšpekcijo prevoznih sredstev in pogojev prevoza za živali in živalske proizvode. Lahko vključuje tudi inšpekcije v zvezi s standardi kakovosti in raznimi uredbami, kot je inšpekcija, katere cilj je ohranitev ogroženih vrst, ki se zaradi učinkovitosti pogosto povezujejo z veterinarsko inšpekcijo.

Člen 3

Informacije

Vsaka pogodbenica zagotovi, da so vsem zainteresiranim osebam takoj na voljo informacije o:

— o blagu, ki zahteva veterinarsko inšpekcijo,

— krajih, kjer se lahko izvaja inšpekcija tega blaga,

— boleznih, ki jih je treba obvezno prijaviti,

— zahtevah, ki jih določajo zakoni in drugi predpisi o veterinarski inšpekciji in o splošnih postopkih njihove uporabe.

Člen 4

Organizacija kontrol

1. Pogodbenice si prizadevajo za: — kjer je potrebno in možno, uredijo ustrezne zmogljivosti za veterinarsko inšpekcijo, in sicer v skladu s prometnimi zahtevami, — olajšujejo pretok blaga, predvsem z usklajevanjem delovnega časa veterinarskih in carinskih služb in z dogovorom o opravljanju carinjenja zunaj običajnega delovnega časa, kadar se prihod blaga sporoči vnaprej.

2. Veterinarska inšpekcija živalskih proizvodov se lahko izvaja na točkah v državi, če se lahko dokaže in če so uporabljena prevozna sredstva takšna, da se proizvodi ne bodo pokvarili oziroma da med prevozom ne bodo povzročali okužb.

3. V okviru veljavnih Konvencij si pogodbenice prizadevajo, kolikor je to mogoče, za zmanjšanje fizičnih kontrol pokvarljivega blaga na poti.

4. Ko je treba blago do rezultatov veterinarske inšpekcije skladiščiti, pristojne nadzorne službe pogodbenic poskrbijo, da se blago skladišči v pogojih, ki zahtevajo minimalne carinske formalnosti in omogočajo karantensko varnost in ohranitev blaga.

Člen 5

Blago v tranzitu

V okviru veljavnih Konvencij se pogodbenice, kolikor je to mogoče, odpovedo veterinarski inšpekciji živalskih proizvodov v tranzitu v tistih okoliščinah, v katerih ni tveganja za okužbo.

Člen 6

Sodelovanje

1. Službe veterinarske inšpekcije sodelujejo z ustreznimi službami drugih pogodbenic med drugim z izmenjavo koristnih informacij, da se pospeši prehod blaga, za katerega je potrebna veterinarska inšpekcija.

2. Ko se pošiljka pokvarljivega blaga ali živih živali med veterinarsko inšpekcijo zadrži, si pristojna služba prizadeva, da o tem čim prej obvesti ustrezno službo države izvoznice ter navede razloge za pridržanje ter ukrepe, ki so bili sprejeti za blago.

PRILOGA 4

FITOSANITARNA INŠPEKCIJA

Člen 1

Načela

Kjerkoli se izvaja fitosanitarna inšpekcija, le-ta izpolnjuje načela, ki so določena v tej konvenciji, predvsem pa v Prilogi 1 Konvencije.

Člen 2

Opredelitev izrazov

Fitosanitarna inšpekcija iz člena 1(e) te konvencije zajema tudi inšpekcijo prevoznih sredstev in pogojev prevoza za rastline in rastlinske proizvode. Lahko zajema tudi ukrepe, katerih cilj je ohranitev ogroženih rastlinskih vrst.

Člen 3

Informacije

Vsaka pogodbenica zagotovi, da so vsem zainteresiranim osebam takoj na voljo informacije o:

— blagu, za katerega veljajo posebni fitosanitarni pogoji,

— krajih, kjer se lahko izvaja inšpekcija posebnih rastlin in rastlinskih proizvodov,

— seznamu škodljivcev za rastline in rastlinske proizvode, za katere veljajo prepovedi in omejitve,

— seznamu zahtev, ki jih določajo zakoni in drugi predpisi o fitosanitarni inšpekciji in o splošnih postopkih njihove uporabe.

Člen 4

Organizacija kontrol

1. Pogodbenice si prizadevajo za: — kjer je potrebno in možno, uredijo ustrezne zmogljivosti za fitosanitarno inšpekcijo, skladiščenje in za dezinsekcijo in dezinfekcijo, in sicer v skladu s prometnimi zahtevami, — olajšujejo pretok blaga, predvsem z usklajevanjem delovnega časa fitosanitarnih in carinskih služb in z dogovorom o opravljanju carinjenja pokvarljivega blaga zunaj običajnega delovnega časa, kadar se prihod blaga sporoči vnaprej.

2. Fitosanitarna inšpekcija rastlin in rastlinskih proizvodov se lahko izvaja na točkah v državi, če se lahko dokaže in če so uporabljena prevozna sredstva takšna, da blago med prevozom ne bo povzročilo pojava škodljivcev.

3. V okviru veljavnih Konvencij si pogodbenice prizadevajo, kolikor je to mogoče, za zmanjšanje fizičnih kontrol pokvarljivih rastlin in rastlinskih proizvodov na poti.

4. Ko je treba blago do rezultatov fitosanitarne inšpekcije skladiščiti, pristojne nadzorne službe pogodbenic poskrbijo, da se blago skladišči v pogojih, ki zahtevajo minimalne carinske formalnosti in omogočajo karantensko varnost in ohranitev blaga.

Člen 5

Blago v tranzitu

V okviru veljavnih Konvencij se pogodbenice, kolikor je to mogoče, odpovedo fitosanitarni inšpekciji blaga v tranzitu, razen če takšni ukrepi niso nujni za zaščito njihovih lastnih rastlin.

Člen 6

Sodelovanje

1. Službe fitosanitarne inšpekcije sodelujejo z ustreznimi službami drugih pogodbenic med drugim z izmenjavo koristnih informacij, da se pospeši prehod rastlin in rastlinskih proizvodov, za katere je potrebna fitosanitarna inšpekcija.

2. Ko se pošiljka rastlin ali rastlinskih proizvodov med fitosanitarno inšpekcijo zadrži, si pristojna služba prizadeva, da o tem čim prej obvesti ustrezno službo države izvoznice ter navede razloge za pridržanje ter ukrepe, ki so bili sprejeti za blago.

PRILOGA 5

KONTROLA SKLADNOSTI S TEHNIČNIMI STANDARDI

Člen 1

Načela

Kjerkoli se izvaja kontrola skladnosti s tehničnimi standardi v zvezi z blagom, ki ga zajema ta konvencija, le-ta izpolnjuje načela iz Konvencije, predvsem iz Priloge 1 h Konvenciji.

Člen 2

Informacije

Vsaka pogodbenica zagotovi, da so vsem zainteresiranim osebam takoj na voljo informacije o:

— standardih, ki jih uporablja,

— krajih, kjer se lahko izvaja inšpekcija tega blaga,

— zahtevah, ki jih določajo zakoni in drugi predpisi o kontroli skladnosti s tehničnimi standardi in o splošnih postopkih njene uporabe.

Člen 3

Uskladitev standardov

Kadar mednarodni standardi ne obstajajo, si pogodbenice, ki uporabljajo nacionalne standarde, prizadevajo za njihovo uskladitev z mednarodnimi sporazumi.

Člen 4

Organizacija kontrol

1. Pogodbenice si prizadevajo za: — vzpostavitev, kjer je potrebno in možno, postaj za kontrolo skladnosti s tehničnimi standardi, in sicer v skladu s prometnimi zahtevami, — olajševanje pretoka blaga, predvsem z usklajevanjem delovnega časa službe, ki je odgovorna za kontrolo skladnosti s tehničnimi standardi, in carinskih služb in z dogovorom o opravljanju carinjenja pokvarljivega blaga zunaj običajnega delovnega časa, kadar se prihod blaga sporoči vnaprej.

2. Kontrola skladnosti s tehničnimi standardi se lahko izvaja tudi na točkah v državi, če se lahko dokaže in če so uporabljena prevozna sredstva takšna, da se blago, predvsem pa pokvarljivo blago, med prevozom ne bo pokvarilo.

3. V okviru veljavnih Konvencij si pogodbenice prizadevajo, kolikor je to mogoče, za zmanjšanje fizičnih kontrol pokvarljivega blaga na poti, za katerega je obvezna kontrola skladnosti s tehničnimi standardi.

4. Pogodbenice organizirajo kontrolo skladnosti s tehničnimi standardi tako, da uskladijo postopke službe, ki je odgovorna za te kontrole, kjer je to mogoče, s postopki vseh drugih služb, ki so odgovorne za druge kontrole in inšpekcije.

5. V primeru pokvarljivega blaga, ki se hrani do rezultatov kontrole skladnosti s tehničnimi standardi, pristojne kontrolne službe pogodbenic zagotovijo, da poteka skladiščenje blaga oziroma parkiranje prevozne opreme v okviru minimalnih carinskih formalnosti in v pogojih, ki omogočajo ohranitev blaga.

Člen 5

Blago v tranzitu

Kontrole skladnosti s tehničnimi standardi se običajno ne izvajajo za blago v neposrednem tranzitu.

Člen 6

Sodelovanje

1. Službe, ki so odgovorne za kontrolo skladnosti s tehničnimi standardi, sodelujejo z ustreznimi službami drugih pogodbenic med drugim z izmenjavo koristnih informacij, da se pospeši prehod pokvarljivega blaga, za katerega je potrebna kontrola skladnosti s tehničnimi standardi.

2. Ko se pošiljka pokvarljivega blaga med kontrolo skladnosti s tehničnimi standardi zadrži, si pristojna služba prizadeva, da o tem čim prej obvesti ustrezno službo države izvoznice ter navede razloge za pridržanje ter ukrepe, ki so bili sprejeti za blago.

PRILOGA 6

KONTROLA KAKOVOSTI

Člen 1

Načela

Kjerkoli se izvaja kontrola kakovosti v zvezi z blagom, ki ga zajema ta konvencija, le-ta izpolnjuje načela iz Konvencije, predvsem iz Priloge 1 h Konvenciji.

Člen 2

Informacije

Vsaka pogodbenica zagotovi, da so vsem zainteresiranim osebam takoj na voljo informacije o:

— kraju, kjer se lahko izvaja inšpekcija tega blaga,

— zahtevah, ki jih določajo zakoni in drugi predpisi o obvladovanju kakovosti in o splošnih postopkih njihove uporabe.

Člen 3

Organizacija kontrol

1. Pogodbenice si prizadevajo za: — vzpostavitev, kjer je potrebno in možno, postaj za kontrolo kakovosti, in sicer v skladu s prometnimi zahtevami, — olajševanje pretoka blaga, predvsem z usklajevanjem delovnega časa služb za kontrolo kakovosti in carinskih služb in z dogovorom o opravljanju carinjenja pokvarljivega blaga zunaj običajnega delovnega časa, kadar se prihod blaga sporoči vnaprej.

2. Kontrola kakovosti se lahko izvaja tudi na točkah v državi, če uporabljeni postopki prispevajo k olajšanju mednarodnega pretoka blaga.

3. V okviru veljavnih Konvencij si pogodbenice prizadevajo, kolikor je to mogoče, za zmanjšanje fizičnih kontrol pokvarljivega blaga na poti, za katerega je obvezna kontrola kakovosti.

4. Pogodbenice organizirajo kontrolo kakovosti tako, da uskladijo postopke službe, ki je odgovorna za to kontrolo, kjer je to mogoče, s postopki vseh drugih služb, ki so odgovorne za druge kontrole in inšpekcije.

Člen 4

Blago v tranzitu

Kontrole kakovosti se običajno ne izvajajo za blago v neposrednem tranzitu.

Člen 5

Sodelovanje

1. Službe za kontrolo kakovosti sodelujejo z ustreznimi službami drugih pogodbenic med drugim z izmenjavo koristnih informacij, da se pospeši prehod blaga, za katerega je potrebna kontrola kakovosti.

2. Ko se pošiljka pokvarljivega blaga med kontrolo kakovosti zadrži, si pristojna služba prizadeva, da o tem čim prej obvesti ustrezno službo države izvoznice ter navede razloge za pridržanje ter ukrepe, ki so bili sprejeti za blago.

PRILOGA 7

POSLOVNIK UPRAVNEGA ODBORA, NA KATEREGA SE NANAŠA ČLEN 22 TE KONVENCIJE

Člen 1

Članstvo

Članice Upravnega odbora so pogodbenice te konvencije.

Člen 2

Opazovalci

1. Upravni odbor se lahko odloči, da povabi pristojne uprave vseh držav, ki niso pogodbenice, oziroma predstavnike mednarodnih organizacij, ki niso pogodbenice, da se v zvezi z vprašanji, ki so v njihovem interesu, udeležijo sej Odbora kot opazovalci.

2. Brez poseganja v člen 1 imajo mednarodne organizacije, na katere se nanaša odstavek 1, ki so pristojne za zadeve, ki jih obravnavajo priloge k tej konvenciji, pravico, da se kot opazovalci udeležijo dela Upravnega odbora.

Člen 3

Sekretariat

Sekretariat Odbora določi Izvršni sekretar Gospodarske komisije za Evropo.

Člen 4

Povabila

Izvršni sekretar Gospodarske komisije za Evropo skliče Odbor:

(i) dve leti po začetku veljavnosti Konvencije;

(ii) nato pa na datum, ki ga določi Odbor, nikakor pa ne manj kot vsakih pet let;

(iii) na zahtevo pristojnih uprav zadnjih petih držav, ki so pogodbenice.

Člen 5

Vodstvo

Odbor na vsaki seji izvoli predsednika in podpredsednika.

Člen 6

Sklepčnost

Za odločanje se zahteva sklepčnost najmanj ene tretjine držav, ki so pogodbenice.

Člen 7

Odločanje

(i) Predlogi se dajo na glasovanje.

(ii) Vsaka država, ki je pogodbenica in je zastopana na seji, ima en glas.

(iii) Kadar se uporablja člen 16(2) Konvencije, imajo regionalne organizacije za gospodarsko integracijo, ki so pogodbenice Konvencije, pri glasovanju samo število glasov, ki je enako skupnemu številu glasov njihovih članic, ki so prav tako pogodbenice Konvencije. V slednjem primeru te države članice ne koristijo svoje pravice do glasovanja.

(iv) Na podlagi določb spodnjega pododstavka (v) se predlogi sprejmejo s preprosto večino navzočih članov, ki glasujejo v skladu s pogoji, opredeljenimi v zgornjih podostavkih (ii) in (iii).

(v) Spremembe te konvencije se sprejmejo z dvotretjinsko večino navzočih članov, ki glasujejo v skladu s pogoji, opredeljenimi v zgornjih podostavkih (ii) in (iii).

Člen 8

Poročila

Pred koncem svoje seje Odbor sprejme poročilo.

Člen 9

Dopolnilne določbe

Če v tej prilogi ni ustreznih določb, velja poslovnik Gospodarske komisije za Evropo, razen če Odbor odloči drugače.

▼M1

PRILOGA 8 K MEDNARODNI KONVENCIJI O USKLAJEVANJU MEJNIH KONTROL BLAGA

OLAJŠEVANJE POSTOPKOV PRI PREHODIH ČEZ MEJE ZA MEDNARNODNI CESTNI PREVOZ







Člen 1

Načela

Z dopolnjevanjem določb Konvencije, zlasti določb iz Priloge 1, namerava ta priloga opredeliti ukrepe, ki jih je treba izvajati, da bi se olajšali postopki pri prehodih čez meje za mednarodni cestni prevoz.

Člen 2

Olajševanje vizumskih postopkov za poklicne voznike

1. Pogodbenice si morajo prizadevati olajšati postopke za odobritev vizumov za poklicne voznike, ki se ukvarjajo z mednarodnim cestnim prevozom, v skladu z najboljšo nacionalno prakso za vse prosilce za vizume in nacionalnimi imigracijskimi predpisi ter mednarodnimi obvezami.

2. Pogodbenice se strinjajo, da si bodo redno izmenjavale informacije o najboljših praksah v zvezi z olajševanjem vizumskih postopkov za poklicne voznike.

Člen 3

Mednarodni cestni prevozi

1. Da bi olajšale mednarodni pretok blaga, pogodbenice redno, usklajeno in koordinirano obveščajo vse stranke, udeležene v mednarodnem prevozu, o veljavnih ali načrtovanih zahtevah glede mejne kontrole za mednarodni cestni prevoz, pa tudi o dejanskem stanju na mejah.

2. Pogodbenice si prizadevajo vse postopke kontrole, v največji možni meri in ne le za tranzitni promet, prenesti v odhodne in namembne kraje blaga, ki se prevaža po cestah, da bi zmanjšali zastoje na mejnih prehodih.

3. Ob sklicevanju zlasti na člen 7 te konvencije imajo prednost nujne pošiljke, npr. žive živali in pokvarljivo blago. Pristojne službe na mejnih prehodih zlasti: (i) izvajajo ukrepe, ki so potrebni za kar največje zmanjšanje čakalnih časov za vozila, odobrena po ATP, ki prevažajo pokvarljiva živila, ali za vozila, ki prevažajo žive živali, od njihovega prihoda na mejo do njihovih regulativnih, upravnih, carinskih in sanitarnih kontrol; (ii) zagotovijo, da se zahtevane regulativne kontrole, navedene v točki (i), izvajajo čim hitreje; (iii) dovoljujejo, kolikor je mogoče, delovanje potrebnih hladilnih enot vozil, ki prevažajo pokvarljiva živila v času prehoda čez mejo, razen če to ni mogoče zaradi zahtevanega postopka kontrole; (iv) sodelujejo, predvsem s predhodnim izmenjavanjem informacij, z organi na mejnih prehodih drugih pogodbenic, da bi pospešile postopke pri prehodih čez meje za pokvarljiva živila in žive živali, če so ti tovori predmet sanitarnih inšpekcij.

Člen 4

Pregledi vozil

1. Pogodbenice, ki še niso pogodbenice Sporazuma o sprejetju enotnih pogojev za redne tehnične preglede cestnih vozil in vzajemnem priznavanju teh pregledov (1997), si morajo, v skladu z ustreznimi nacionalnimi in mednarodnimi zakoni in drugimi predpisi, prizadevati olajšati prehode meja za cestna vozila tako, da sprejmejo Mednarodno potrdilo o tehničnem pregledu, kakor je določeno v tem sporazumu. Potrdilo o tehničnem pregledu, kot je vsebovano v Sporazumu z dne 1. januarja 2004, je vsebovano v Dodatku 1 k tej prilogi.

2. Da bi se ugotovilo, katera vozila so odobrena po ATP, ki prevažajo pokvarljiva živila, lahko pogodbenice uporabijo razpoznavne oznake, pritrjene na ustrezno opremo in potrdilo ATP ali ploščico odobritve ATP, kot je določeno v Sporazumu o mednarodnem prevozu pokvarljivih živil in o opremi, obvezni za take prevoze (1970).

Člen 5

Mednarodno potrdilo o teži vozila

1. Da bi pospešile prehode čez meje, si morajo pogodbenice, v skladu z ustreznimi nacionalnimi in mednarodnimi zakoni in drugimi predpisi, prizadevati za to, da bi se izognile ponavljanju postopkov tehtanja vozil na mejnih prehodih tako, da sprejmejo in vzajemno priznajo mednarodno potrdilo o teži vozila, kot je vsebovano v Dodatku 2 k tej prilogi. V primeru, da pogodbenice sprejmejo takšna potrdila, se ne izvajajo nobena nadaljnja tehtanja, razen naključnih pregledov in kontrol v primeru domnevnih nepravilnosti. Tehtanja vozil, zapisana v takšnih potrdilih, se izvajajo le v državi porekla mednarodnega prevoza. Rezultati teh tehtanj bodo primerno razvidni in potrjeni v takšnih potrdilih.

2. Vsaka pogodbenica, ki sprejme mednarodno potrdilo o teži vozila, objavi seznam postaj za tehtanje v svoji državi, pooblaščenih v skladu z mednarodnimi načeli, in vse spremembe tega seznama. Ta seznam in kakršna koli sprememba tega seznama se pošlje izvršnemu sekretarju Gospodarske komisije OZN za Evropo (UN/ECE), ki jih razdeli vsem pogodbenicam in mednarodnim organizacijam iz člena 2 Priloge 7 k tej konvenciji.

3. Minimalne zahteve za pooblaščene postaje za tehtanje, načela za pooblastitev in osnovne značilnosti postopkov tehtanja, ki se uporabljajo, so vsebovani v Dodatku 2 k tej prilogi.

Člen 6

Mejni prehodi

Pogodbenice v največji možni meri izpolnjujejo naslednje minimalne zahteve za mejne prehode, odprte za mednarodni promet z blagom, da bi se zagotovilo, da se zahtevane formalnosti na mejnih prehodih poenostavijo in pospešijo:

(i) objekti, ki omogočajo skupno kontrolo med sosednjimi državami (tehnologija enega postanka) 24 ur na dan, kadar koli je to upravičeno s potrebami trgovine in v skladu s prometnimi predpisi;

(ii) ločevanje prometa za različne vrste prometa na obeh straneh meje, kar omogoča dajanje prednosti vozilom, ki imajo veljavne mednarodne carinske tranzitne listine ali prevažajo žive živali oziroma pokvarljiva živila;

(iii) prostor za kontrole zunaj pasov za naključne preglede tovora in vozil;

(iv) primerna parkirna mesta in terminali;

(v) primerne higienske, socialne in telekomunikacijske zmogljivosti za voznike;

(vi) spodbujanje špediterjev, da na mejnih prehodih vzpostavijo ustrezne zmogljivosti, ki naj nudijo prevoznikom storitve pod konkurenčnimi pogoji.

Člen 7

Mehanizem poročanja

Izvršni sekretar Gospodarske komisije OZN za Evropo (UN/ECE) v zvezi s členi od 1 do 6 te priloge vsako ►M3 peto leto ◄ izvede raziskavo med pogodbenicami o napredku glede izboljšanja postopkov pri prehodih čez meje v njihovih državah.

Dodatek 1 k Prilogi 8 h Konvenciji

MEDNARODNO POTRDILO O TEHNIČNEM PREGLEDU ( 2 )

V skladu s Sporazumom o sprejetju enotnih pogojev za redne tehnične preglede cestnih vozil in vzajemnem priznavanju teh pregledov (1997), ki je začel veljati 27. januarja 2001.

1. Akreditirani centri za tehnične preglede so odgovorni za izvajanje inšpekcijskih testov, podeljevanje izjav o skladnosti z inšpekcijskimi zahtevami ustreznih pravil, priloženih Dunajskemu sporazumu iz leta 1997, in določanje skrajnega roka za naslednji pregled, ki mora biti naveden v vrstici št. 12.5 mednarodnega potrdila o tehničnem pregledu, katerega vzorec je objavljen v nadaljevanju.

2. Mednarodno potrdilo o tehničnem pregledu vsebuje podatke, prikazane spodaj. Lahko je knjižica formata A6 (148 × 105 mm), z zelenim ovitkom in belimi notranjimi stranmi, ali list zelenega ali belega papirja formata A4 (210 × 197), zloženega na format A6 na tak način, da je odsek, ki vsebuje razpoznavno oznako države ali Združenih narodov, prednja stran zloženega potrdila.

3. Postavke potrdila in njihova vsebina so natisnjeni v nacionalnem jeziku pogodbenice, ki ga je izdala, tako da se ohrani številčenje.

4. Periodična inšpekcijska poročila, ki jih uporabljajo pogodbenice Sporazuma, se lahko uporabljajo kot druga možnost. Vzorec poročil se pošlje generalnemu sekretarju Združenih narodov v vednost pogodbenicam.

5. Z roko napisani, natipkani ali računalniško napisani vnosi v mednarodno potrdilo o tehničnem pregledu, ki jih lahko izvajajo izključno pristojni organi, so v latinici.

Dodatek 2 k Prilogi 8 h Konvenciji

MEDNARODNO POTRDILO O TEŽI VOZILA

1. Namen mednarodnega potrdila o teži vozila (IVWC) je olajšati postopke pri prehodih čez meje in zlasti izogniti se ponavljanju tehtanja cestnih vozil za prevoz blaga na poti na ozemlju pogodbenic. Pristojni organi pogodbenic sprejmejo ustrezno izpolnjena potrdila, ki jih sprejmejo pogodbenice, kot potrdila z veljavnimi meritvami teže. Pristojni organi ne izvajajo dodatnih tehtanj, razen naključnih pregledov in kontrol v primeru domnevnih nepravilnosti.

2. Mednarodno potrdilo o teži vozila, ki je skladno z vzorcem, prikazanim spodaj v tem dodatku, se izda in uporablja pod nadzorom imenovanega vladnega organa v vsaki pogodbenici (ki sprejema takšna potrdila) v skladu s postopkom, opisanim v priloženem potrdilu.

3. Uporaba potrdila za prevoznike ni obvezna.

4. Pogodbenice, ki sprejemajo takšna potrdila, odobrijo pooblaščene postaje za tehtanje, da skupaj s prevoznikom/voznikom cestnega vozila za prevoz blaga izpolnijo mednarodno potrdilo o teži vozila v skladu z naslednjimi minimalnimi zahtevami:

(a) Postaje za tehtanje so opremljene s potrjenimi instrumenti za tehtanje. Pogodbenice, ki sprejemajo takšna potrdila, lahko za tehtanje izberejo metode in instrumente, ki se jim zdijo primerni. Pogodbenica, ki sprejema takšna potrdila, se prepriča o usposobljenosti postaj za tehtanje, na primer z akreditacijo ali s postopkom ocenjevanja, in zagotavlja uporabo primernih instrumentov za tehtanje, kvalificiranega osebja ter obstoj ustrezno dokumentiranih sistemov za kontrolo kakovosti in testnih postopkov.

(b) Postaje za tehtanje in njihovi instrumenti se dobro vzdržujejo. Pristojni organi, odgovorni za uteži in mere, instrumente redno preverjajo in zapečatijo. Instrumenti za tehtanje, njihove največje dovoljene napake in uporaba so v skladu s priporočili, ki jih je izdala Mednarodna organizacija za zakonsko meroslovje (IOLM).

(c) Postaje za tehtanje so opremljene z instrumenti za tehtanje, ki ustrezajo: — Priporočilu IOLM R 76 „Neavtomatični instrumenti za tehtanje“, razred točnosti III ali boljši, — Priporočila IOLM R 134 „Avtomatični instrumenti za tehtanje cestnih vozil v gibanju“, razred točnosti 2 ali boljši, višje vrednosti napak lahko veljajo v primerih tehtanja posameznih osi.

5. V izjemnih primerih in zlasti, kadar obstaja sum o nepravilnostih ali na zahtevo prevoznika/voznika zadevnega vozila, lahko pristojni organi ponovno stehtajo vozilo. V primeru, da postaja za tehtanje izvede več nepravilnih tehtanj in to opazijo nadzorni organi v pogodbenici, ki sprejema takšna potrdila, izvedejo pristojni organi države, v kateri je postaja za tehtanje, primerne ukrepe, da se zagotovi, da se to ne bo več ponovilo.

6. Vzorec potrdila je dovoljeno natisniti v katerem koli jeziku pogodbenic, ki sprejemajo takšna potrdila, če se ne spreminjata oblika in položaj postavk v njem.

7. Vsaka pogodbenica, ki sprejema takšna potrdila, objavi seznam postaj za tehtanje v svoji državi, pooblaščenih v skladu z mednarodnimi načeli, in vse spremembe tega seznama. Seznam in vsaka sprememba tega seznama se pošlje izvršnemu sekretarju Gospodarske komisije OZN za Evropo (UN/ECE), ki jih razdeli vsem pogodbenicam in mednarodnim organizacijam iz člena 2 Priloge 7 k tej konvenciji.

8. (Prehodna določba) Ker je trenutno le manjše število postaj za tehtanje opremljenih z instrumenti za tehtanje, ki lahko izvajajo tehtanje posameznih osi ali skupin osi, se pogodbenice, ki sprejemajo takšna potrdila, strinjajo, da so v prehodnem obdobju, ki poteče 12 mesecev po začetku veljavnosti te priloge, meritve bruto teže vozil, kot je določeno v postavki 7.3 v mednarodnem potrdilu o teži vozila, zadostne in jih nacionalni pristojni organi sprejmejo.

PRIPONKA

k MEDNARODNEMU POTRDILU O TEŽI VOZILA (IVWC)

Skice vrst cestnih vozil za prevoz blaga, kot to zahteva postavka 7.1 IVWC







Št. Cestna vozila za prevoz blaga Vrsta vozila * pomeni prvo alternativno konfiguracijo osi ** pomeni drugo alternativno konfiguracijo osi Razdalja med osmi (m) (1) I. TOGA VOZILA 1 A2 D < 4.0 2 A2* D ≥ 4.0 3 A3 4 A4 5 A3* 6 A4* 7 A5 II. KOMBINIRANA VOZILA (dvojna vozila v skladu s členom 1(t) poglavja 1 Konvencije o cestnem prometu (1968)) 1 A2 T2 2 A2 T3 3 A3 T2 4 A3 T3 5 A3 T3* 6 A2 C2 7 A2 C3 8 A3 C2 9 A3 C3 10 A2 C1 11 A3 C1 III. POVEZANA VOZILA 1 S tremi osmi A2 S1 2 S štirimi osmi (enojnimi ali tandemskimi) A2 S2 D ≤ 2.0 A2 S2* D > 2.0 A3 S1 3 S petimi ali šestimi osmi (enojnimi, tandemskimi, trojnimi) A2 S3 A2 S3* A2 S3** A3 S2 D ≤ 2.0 A3 S2* D > 2.0 A3 S3 A3 S3* A3 S3** Brez skice An Sn ( 1 ) če ni ustrezno, specifikacija ni navedena

▼M2

PRILOGA 9

OLAJŠEVANJE POSTOPKOV PRI PREHODIH ČEZ MEJE ZA MEDNARNODNI ŽELEZNIŠKI TOVORNI PREVOZ

Člen 1

Načela

1. Namen te priloge, ki dopolnjuje določbe Konvencije, je opredeliti korake, ki jih je treba sprejeti za olajševanje in pospeševanje prehodov čez meje v mednarodnem železniškem tovornem prometu.

2. Pogodbenice se obvežejo, da bodo sodelovale pri standardizaciji z namenom čim bolj poenotiti formalnosti in zahteve glede dokumentacije ter postopke na vseh področjih, povezanih z železniškim prevozom blaga.

Člen 2

Opredelitev pojmov

„,Mejna postaja (izmenjave)“ je železniška postaja, na kateri se izvajajo operativni ali administrativni postopki za odobritev prehoda železniškega tovora čez mejo. Železniška postaja je lahko na meji ali v bližini meje.

Člen 3

Prehod uradnikov in drugih oseb, ki sodelujejo v mednarodnem železniškem prometu, čez meje

1. Pogodbenice si prizadevajo v skladu z nacionalni najboljšimi praksami za vse prosilce vizumov olajšati postopke za odobritev vizumov za osebje lokomotiv in hladilnih enot, osebe, ki spremljajo tovorne pošiljke, in osebje na mejni postaji (izmenjave), ki so vključeni v mednarodni železniški promet.

2. Postopki pri prehodih oseb iz odstavka 1 čez mejo, vključno z uradnimi dokumenti, ki potrjujejo njihov status, se določijo na podlagi dvostranskih sporazumov.

3. Pri skupnem nadzoru mejni uradniki, carinski uradniki in uradniki drugih služb, ki izvajajo kontrole na mejni postaji (izmenjave) v skladu s svojimi uradnimi dolžnostmi, za prehod državne meje uporabijo dokumente, ki jih za svoje državljane določi pogodbenica.

Člen 4

Zahteve za mejne postaje (izmenjave)

Za racionalizacijo in pospešitev zahtevanih formalnosti na mejnih postajah (izmenjave), odprtih za mednarodni železniški tovorni promet, pogodbenice za mejne postaje (izmenjave) upoštevajo naslednje minimalne zahteve:

1. mejna postaja (izmenjave) ima stavbe (prostore), naprave, objekte in tehnično opremo, ki omogočajo izvajanje dnevne in redne (urne) kontrole, če je upravičena in primerna glede na količino tovornega prometa;

2. mejna postaja (izmenjave), na kateri se izvajajo fitosanitarne, veterinarske in druge kontrole, je opremljena s tehnično opremo;

3. zmogljivost pregledov in prometa na mejni postaji (izmenjave) in njenih tirnicah mora biti primerna glede na količino prometa;

4. na voljo morajo biti območja za inšpekcijske preglede, skladišča za začasno skladiščenje blaga, ki se mora carinsko ali drugače pregledati;

5. oprema, objekti, sistemi informacijske tehnologije in komunikacijski sistemi morajo biti na voljo za vnaprejšnjo izmenjavo informacij, vključno o blagu, ki se približuje mejni postaji (izmenjave), kot je navedeno v železniškem tovornem listu in carinski deklaraciji;

6. na mejni postaji (izmenjave) mora biti ustrezno število usposobljenega železniškega, carinskega in mejnega osebja ter osebja drugih služb, da lahko izpolnjujejo naloge v zvezi z zahtevano količino tovora;

7. mejna postaja (izmenjave) ima tehnično opremo, objekte, sisteme informacijske tehnologije in komunikacijske sisteme, da lahko pred prihodom železniškega voznega parka na mejo sprejmejo in uporabijo podatke o tehničnem dovoljenju in tehničnem pregledu železniškega voznega parka, ki so ga opravili organi in železnice v okviru svojih pristojnosti, razen če pogodbenice ne vzpostavijo nadomestnega režima za izpolnjevanje teh nalog.

Člen 5

Sodelovanje med sosednjimi državami na mejnih postajah (izmenjave)

V skladu z določbami člena 7 Konvencije pogodbenice usklajujejo dejavnosti glede nadzora železniškega voznega parka, zabojnikov, polpriklopnikov in blaga, obdelavo pošiljk in spremnih dokumentov ter si prizadevajo urediti vse oblike skupnega nadzora na podlagi dvostranskih sporazumov.

Člen 6

Kontrole

Pogodbenice:

1. vzpostavijo mehanizem za vzajemno priznavanje vseh oblik nadzora železniškega voznega parka, zabojnikov, polpriklopnikov in blaga, če se njihovi cilji ujemajo;

2. izvajajo carinske kontrole na podlagi načela izbire, ki temelji na oceni in obvladovanju tveganja. Če so na splošno zahtevane informacije o blagu zagotovljene in če je blago shranjeno v ustrezno zaprtih in zapečatenih enotah železniškega voznega parka, zabojnikih, polpriklopnikih ali vagonih, se fizični pregledi ne izvajajo;

3. izvajajo poenostavljene kontrole na mejnih postajah (izmenjave) in v največji možni meri prestavijo nekatere oblike kontrol na postaje prihoda ali odhoda;

4. brez poseganja v člen 10 Konvencije, člen 4 Priloge 2, člen 5 Priloge 3 in člen 5 Priloge 4 izvajajo inšpekcijske preglede blaga v tranzitu le, kadar so ti upravičeni zaradi okoliščin ali tveganj.

Člen 7

Roki

1. Pogodbenice zagotovijo upoštevanje rokov iz dvostranskih sporazumov za tehnične postopke, ki vključujejo sprejem in prestavitev vlakov na mejnih postajah (izmenjave), vključno z vsemi oblikami kontrol, in si prizadevajo za skrajšanje teh rokov z izboljšanjem uporabljane tehnologije in opreme. Pogodbenice se obvežejo, da bodo v prihodnjih letih dosegle maksimalno skrajšanje rokov.

2. Pogodbenice evidentirajo zamude vlakov ali vagonov na mejnih postajah (izmenjave) in informacije posredujejo vključenim stranem, ki opravijo naknadno analizo ter predlagajo ukrepe za skrajšanjem zamud.

Člen 8

Dokumentacija

1. Pogodbenice zagotovijo, da so dokumenti o pošiljki in spremni dokumenti ustrezno oblikovani v skladu z zakonodajo držav uvoza in tranzita.

2. Pogodbenice si v vzajemnih odnosih prizadevajo za zmanjšanje papirne dokumentacije in poenostavitev dokumentacijskih postopkov z uporabo elektronskih sistemov za izmenjavo informacij iz železniških tovornih listov in carinskih deklaracij, ki spremljajo blago in so oblikovani v skladu z zakonodajo pogodbenic.

3. Pogodbenice si prizadevajo, da carinskim organom vnaprej zagotovijo informacije iz železniškega tovornega lista in carinske deklaracije o blagu, ki je na poti na mejno postajo (izmenjave). Obliko, postopek in roke za zagotovitev informacij določijo pogodbenice.

Člen 9

Uporaba železniškega tovornega lista CIM/SMGS

Pogodbenice lahko namesto drugih dokumentov o pošiljki, trenutno določenih v mednarodnih pogodbah, uporabijo železniški tovorni list CIM/SMGS, ki je lahko hkrati carinski dokument.